其夕，至邑而別其友，月余到鄉，還家，乃訪友於洞庭。洞庭之陰，果有社橘。遂易帶向樹，三擊而止。俄有武夫出於波問，再拜請曰：“貴客將自何所至也？”毅不告其實，曰：“走謁大王耳。”武夫揭水止路，引毅以進。謂毅曰：“當閉目，數息可達矣。”毅如其言，遂至其宮。始見台閣相向，門戶千萬，奇草珍木，無所不有。夫乃止毅，停於大室之隅，曰：“客當居此以俟焉。”毅曰：“此何所也？”夫曰：“此靈虛殿也。”諦視之，則人間珍寶畢盡於此。柱以白璧，砌以青玉，床以珊瑚，簾以水精，雕琉璃於翠楣，飾琥珀於虹棟。奇秀深杳，不可殫言。然而王久不至。毅謂夫曰：“洞庭君安在哉？”曰：“吾君方幸玄珠閣，與太陽道士講《火經》，少選當畢。”毅曰：“何謂《火經》？”夫曰：“吾君，龍也。龍以水為神，舉一滴可包陵谷。道士，乃人也。人以火為神聖，發一燈可燎阿房。然而靈用不同，玄化各異。太陽道士精於人理，吾君邀以聽焉。”語畢而宮門辟，景從雲合，而見一人，披紫衣，執青玉。夫躍曰：“此吾君也！”乃至前以告之。